گلیں نودربراں! وش آتکئے

کوہنیں شاعریءِ ساڑا

کوہنیں شاعری ءِدو رنگ ءَ ساڑا ءُ ستا بوت کنت

:1 یکے پہ کوہنی بزاں ہما کہ نوک نہ انت ایشی ما بنداتی ہم گوشت کنیں ۔انگریزی ءَ ایشی ءَ Ancient poetry,, ‘‘ گوش انت۔بلے ما بلوچی ءَ ہمے (2)شاعری ءَ ’’عہدی‘‘ شاعری ہم گشیں،عہد ی شاعری اے معنا ءَکہ پہک ءُ زگریں شاعری یے .عہدی شاعری ءِ مول ءُ مراد ماں انگریزی ءُ اردو ءَ کلاسیک ’’Classic ‘‘انت .کلاسیک ءِ پجار ءَجمیل جالبی وتی کتاب ’’ ارسطو سے ایلیٹ تک‘‘ ءَ نبشتہ کنت کہ کلاسیک ہما شاعری ءَ گوش انت کہ ’’آ ئی ءِ تہا ہرچ دور ءَزندگ ءُ وانگ بوہگ ءِ سنچ ءُ بود بہ بیت ءُ مدام بمان ایت‘‘۔۔جمیل جالبی ءِ اے پجار ءِ رد ءَ ہما شاعری کیت کہ گوستگیں دور ءَ داں دیراں برجاہ بوتگ ءُ آئی ءِتہا ہما زگر ءُپکائیں شعر رک اتگ انت کہ آہانی تہا رکگ ءِ بودشت بوتگ ۔اے رد ءَ اے ہم گشگ بیت کہ اے شاعری ہنچو زگر انت کہ آؤکیں دور ءَ ہم مان ایت ءُ برجاہ بیت۔

اے درچ ءَ وہدے ما بلوچی کلاسیک ءَ چاریں گڑا چہ چاکری عہد ءَ پیسر شاعری یے گندگ نہ بیت ۔کوہنیں شاعری ءِ پشدر ءُ بندپتر ءِبابت ءَ ڈاکٹر عبدلصبور بلوچ وتی کتاب (کہنیں بلوچی شاعری ) بنگیج ءُ دیمروئی)ءَ نبشتہ کنت کہ:’’کہنیں بلوچی شاعری ءِ عہد ءُ باریگ ءِ گشینگ یا بلوچی شاعری ءِ تاریخی ءُ راجدپتری پژدر ءُ سفر ءِبندات ءِ بابت ءَ حبر کنگ ارزان نہ انت پرچکہ اے بابت ءَ پٹ ءُ پول کار جوانیں آسرے ءَ سر نہ بوتگ انت ،ایشی ءِ مستریں سوب یکے وَ ناوانندہی ءُ دومی بلوچانی چاگرد ی زند ءَ جنگ ءُ چوپ ءُ لڑ ءُ بار ءِ مدامی ئیں اثر بوتگ پمشگہ سینہ در سینہ اے سفر دیم ءَ اتکگ‘‘(۳۳)

مئے کرا کہ ہستیں شاعری ءِ نمونگ انت آ ہمیش چاکری دور ئیگ انت اے دور ءِ بابت ءَ محمد سردار خان بلوچ وتی کتاب ’’لٹریری ہسٹری آف بلوچز ‘‘ءَ گوش ایت ’’ بلوچی ءِ کوہن تریں شاعری کہ دست کپتگ ،آ پانزدہمی صدی ئیگ انت ۔چاکری دور ءَ پیسر ءِ شاعری ءَ را رکینگ ءَ بلوچ ءِ ہوش (یادداشت)تکانسر بوتگ ءُ دم ئِے برتگ بلے اے شاعری ءِجلوہ ناکی ءُ ڈولداری ءَ سما بیت کہ اے شاعری چہ ہمیدا پیداک نہ بوتگ بلکیں چدو پیش یک شاعری یے ءِ ربیدگے گون انت ئِے۔‘‘سردار خان اے شاعری ءَ 1450 تا 1650 گوش ایت۔

ہنچو کہ سردار خان گوش ایت اےدور ءِ شاعری گوں وتی دروشم ،بنگپ،درشانداب ءُ لبزیات ءَ بے درور انت۔ اے بابت ءَ فقیر شاد ’’میراث ‘‘ءِ تہا ہم نبشتہ کنت کہ ’’عہدی شاعری ءِ زبان پلگار انت ،شعرانی توک ءَ پہکیں بلوچی گال کارمرز بوتگ ۔زبان تامدار ءُ پر بزانت انت ۔شعر آسان ءُ واناک انت۔ گیشتر مردم اشاں پہم انت ءُ سرپدبنت۔بلوچی زبان ءِ بتل گیشتر ہمے دور ءِ سساساچ انت ‘‘(20)ہمے سوب انت کہ اے شعر داں اے دور ءَ زندگ انت۔اگاں کہ بلوچی کوہنیں شاعری چو نوکیں شاعری ءَ نبشتہ کنگ نہ بوتگ بلکیں اے سینہ در سینہ آتکگ ءُ مہلوک ءَ سر بوتگ ۔کوہنیں چاگردی ربیدگ ہنچو بوتگ انت کہ کہول ءُ قبیلہانی سر کردیں مردماں وتی پیشی مردم ءُ کس ءُ عزیزانی داستان شعری دروشم ءَ یات بوتگ انت ایشی ءَ ہوار اے شعرانی پہازگ ءُ پہریزگ مستریں ڈبہ ءُ زمہ واری پہلوان ءُ اگازیانی سرا بوتگ انت ۔پیش ءَ ہرچ دمگ ءُ ہرچ قبیلہ ءِ وتی پہلوان ءُاگازی بوتگ انت،کہ ہرچ دمگ ءُ قبیلہ ءِ شاعر وتی دمگ ءِ مردم ءُ وتی قبیلہ ءِ ستا ءُ توسیپ کتگ ،پمیشگہ بازیں مردم ءُ پولکار اے شاعرانی ہرچ گوشتگیں گپانی سرا تپاک نہ کن انت۔بلے چرے گپاں عہدی شاعری ءِ جلوہ ءُ دولداری کم نہ بیت۔

اے بابت ءَ گچینی گشگ نہ بیت کہ شاعر ءُ پہلوان یک بوتگ انت۔بازیں شعرانی شاعر دگہ بوتگ انت ءُ بازین شعرے وت پہلواناں وت ٹہینتگ انت اے گپ ءَ ابید اے ہم راستی یے کہ بازیں پولاکاراں اولی عہد اولی بازیں شاعرانی نام داتگ انت چوکہ ڈاکٹر عبدالصبور بلوچ ءَ وتی کتاب ءَ داتگ انت.کوہنیں دور ءُ عہد شاعرانی جند ءُ کوہنیں شاعری ءِ دور ءُ باریگانی بابت ءَ آؤکیں لکچر ءَ گپ جنیں ۔کئےشاعر بوتگ ءُ کئے شاعر نہ بوتگ ؟اے بابت ءَ پولکار چے گوش انت ؟ لانگ ۔ورۃ ۔ڈیمز ءَ بگر داں غلام فاروق ءَ بیا اے پولکار یا نبشتہ کاراں عہدی دورانی بابت ءَ چی گوشتگ ؟اے بابت ءَ ما ڈاکٹر عبدالصبور،فقیر شاد ،ولی رخشانی،جان محمد دشتی ،سردار خان ءُ غلام فاروق ءُ واجہ واحد بزدارءِ لیکہانی سرا گپ تران کنیں۔

اللہءِ میارے!!